section_heading: Rasprostranjenost
paragraph_text: Hrast medunac je submediteranska vrsta, a raste od obala Mediterana duboko u kontinent. Rasprostire se od Zapadne Europe do zapadne Azije. Optimalno mu je područje submediteransko, koje karakteriziraju suha i vruća ljeta te hladne zime s malo kiše. U Zapadnoj i Središnjoj Europi ograničen je na područja sa submediteranskom mikroklimom. U Hrvatskoj je autohtona vrsta. Raste u priobalnom jadranskom području iznad šume hrasta crnike te u toplim predjelima kontinentalnog dijela, tj. na južnim padinama s vapnenastom geološkom podlogom. U hladnijem dijelu jadranskog područja u Hrvatskom primorju i istočnoj obali Istre, gdje ne dolazi prirodno crnika, hrast medunac uspijeva i u priobalnom pojasu.